Diari Oficial de la Generalitat Valenciana


Sumari del DOGV 4905, del 17-12-2004 (2004/12645)

ORDE de 10 de desembre de 2004, del conseller d'Infraestructures i Transport, per la qual es modifica el sistema de descans obligatori en la prestació de servicis de taxis a l'Àrea de Prestació Conjunta de València.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4905

Data del DOGV
:   17-12-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/12166


Data del document
:   10-12-2004

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * València
    * temps de descans
    * transport públic
    * legislació
    * transport de viatgers
    * taxi
    * jornada de treball

ORDE de 10 de desembre de 2004, del conseller d'Infraestructures i Transport, per la qual es modifica el sistema de descans obligatori en la prestació de servicis de taxis a l'Àrea de Prestació Conjunta de València. [2004/12622]
  
L'Orde de 22 de desembre de 1997 establix el sistema de dies de descans obligatori en la prestació de servicis de taxis a l'Àrea de Prestació Conjunta de València. Un sistema que troba la seua justificació, com ja es va dir llavors, en els canvis en la mobilitat de la població, la redistribució entre les distintes alternatives de transport públic i privat i els corresponents desajustos entre oferta i demanda, que repercutixen de forma important en les condicions d'explotació del servici del taxi.
  
Durant els més de sis anys de vigència d'este sistema de descans obligatori, els factors que van aconsellar llavors el seu establiment no han variat de tal manera que justifiquen la seua desaparició. No obstant això, partint de les dades estadístiques obtingudes per l'Entitat Pública de Transport Metropolità de València s'advertix un canvi en la relació entre l'oferta i la demanda. En concret, durant els períodes nocturns dels dissabtes i dels diumenges, per tal com es produïx una demanda intensa, en els referits períodes només pot prestar servici la meitat de la flota existent a l'Àrea de Prestació Conjunta de València.
  
De conformitat amb el Consell d'Operadors del Taxi, al qual se li ha donat compte dels resultats obtinguts, s'adopta la decisió de modificar el règim de descans setmanal pel que fa als caps de setmana. En concret, possibilitar que durant determinades hores dels dissabtes i dels diumenges puga prestar servici la totalitat de la flota existent a l'Àrea de Prestació Conjunta de València.
  
Així mateix, resulta aconsellable fixar per a este règim de descans una regla flexible, de manera que puga ser objecte d'aplicació en funció de la major o menor rendibilitat del servici que dependrà, al seu torn, de la relació entre l'oferta i la demanda. Prenent en consideració que les competències de gestió administrativa del taxi estan actualment descentralitzades en l'Entitat Pública de Transport Metropolità de València, així com l'existència, al si de la seua organització, del Consell d'Operadors del Taxi, resulta operatiu atribuir a esta entitat pública la possibilitat de fixar el règim de descans en els períodes de referència en el marc de les regles fixades en esta orde i amb respecte d'estes. D'altra banda, encara que l'efectiva posada en pràctica del règim de descans en període nocturn a instàncies de l'Entitat Pública de Transport Metropolità de València puga tindre inicialment un caràcter experimental, haurà també de valorar-se el paper que en este sentit ha d'exercir la política tarifària a través d'una adaptació de les tarifes per al període nocturn.
  
Per tot el que s'ha exposat, de conformitat amb les competències que m'atribuïx el paràgraf e) de l'article 35 de la Llei 5/1983, de 30 de desembre, de Govern Valencià i l'article 8 del Reglament Orgànic i Funcional de la Conselleria d'Infraestructures i Transport, aprovat pel Decret 182/2004, d'1 d'octubre,
  
ORDENE
  
Article 1.
  
1. La prestació dels transports públics en taxi dins de l'Àrea de Prestació Conjunta de València es farà sota el règim de descans obligatori d'un dia fix de dilluns a divendres i alternativament un dissabte o un diumenge.
  
2. S'exceptuen del règim de descans les setmanes de Falles, Nadal i Any Nou, així com en aquells períodes en què tinga lloc la realització d'esdeveniments en què siga previsible que vaja a produir-se un augment excepcional de la demanda. Els termes, condicions i termini de duració en què es vaja a exceptuar el règim de descans hauran de ser establits, per mitjà de resolució, pel director de l'Entitat Pública de Transport Metropolità de València, amb l'audiència prèvia del Consell d'Operadors del Taxi.
  
3. El règim de descans assenyalat s'entén sense perjuí de l'obligació de concórrer diàriament a la prestació del servici en dies de treball per a garantir que la demanda de l'usuari siga globalment atesa.
  
4. S'entendrà per dia de descans el temps comprés entre les 06.00 hores del dia de la data que corresponga descansar i les 06.00 hores del dia següent.
  
Article 2.
  
1. La distribució dels dies de descans setmanal obligatori de dilluns a divendres serà el que estiguera vigent en el moment d'entrada en vigor d'esta orde, d'acord amb el nombre d'autorització de l'Àrea de Prestació Conjunta de València que el taxi posseïx.
  
Per als anys successius, el sistema de descans serà rotatori anualment, per a això, i prenent com a base els acabaments inicialment fixats correran un dia amb respecte a l'any anterior
  
2. No obstant el que disposa l'apartat anterior, per a les autoritzacions de taxi adscrites a vehicles adaptats a minusvàlids s'establirà i distribuirà el dia de descans setmanal de tal forma que es garantisca la presència dels dits vehicles durant tots els dies de la setmana.
  
Article 3.
  
1. La prestació durant els dissabtes i diumenges del transport públic de taxi per les autoritzacions pertanyents a l'Àrea de Prestació Conjunta de València es prestarà sota un règim de torns en què romandrà la meitat de la flota i s'organitzaran de la manera següent:
  
- Quan el dissabte siga dia parell prestaran el servicis els taxis amb número d'autorització de l'àrea parella, i descansaran la resta de vehicles.
  
- Quan el dissabte siga dia imparell prestaran servici els taxis amb número d'autorització de l'àrea imparella, i descansaran la resta de vehicles.
  
- Quan el diumenge siga dia parell prestaran el servici els taxis amb número d'autorització de l'àrea parella i descasaran la resta de vehicles.
  
- Quan el diumenge siga dia imparell prestaran el servici els taxis amb número d'autorització de l'àrea imparella i descansaran la resta de vehicles.
  
2. Sense perjuí del que disposa l'apartat 2 de l'article 1, es faculta el director de l'Entitat Pública de Transport Metropolità de València perquè per mitjà de resolució i amb l'audiència prèvia del Consell d'Operadors del Taxi, autoritze la prestació del servici a tota la flota pertanyent a l'Àrea de Prestació Conjunta de València.
  
La resolució que es dicte a l'efecte haurà de respectar en tot cas les regles següents:
  
1a. La prestació del servici per la totalitat de la flota només podrà autoritzar-se per a un horari comprés entre les 00.00 hores del dissabte i les 06.00 hores del dilluns.
  
2a. La prestació del servici s'entén voluntària per a la meitat de la flota que de conformitat amb el que disposa l'article primer d'esta orde, li correspondria descansar.
  
Article 4.
  
1. Els dies de descans fix de dilluns a divendres aniran senyalitzats per mitjà d'un identificador adhesiu que s'adherirà en lloc visible en el vidre posterior dels vehicles amb la inicial (L, M, X, J, V,) que els corresponga.
  
2. Només podrà utilitzar-se com a identificador del dia de descans el que per a tal fi siga subministrat per l'Entitat Pública de Transport Metropolità de València.
  
El dit identificador no podrà ser objecte de manipulació i la seua col·locació haurà d'efectuar-se obligatòriament amb l'adhesiu incorporat a l'identificador que se subministre, sense que puga adherir-se per mitjà de la utilització d'enginy o artefacte que possibilitara la seua retirada i col·locació successiva.
  
Este indicatiu haurà de ser canviat anualment en la data establida per al canvi.
  
DISPOSICIÓ DEROGATÒRIA
  
Queda expressament derogada l'Orde de 22 de desembre de 1997, de la Conselleria d'Obres Públiques, Urbanisme i Transports, per la qual s'establix el sistema de dies de descans obligatori en la prestació de servicis de taxis a l'Àrea de Prestació Conjunta de València, així com les altres disposicions d'igual o inferior rang que contradiga el que disposa la present orde.
  
DISPOSICIÓ FINAL
  
1. S'autoritza el director de l'Entitat Pública de Transport Metropolità de València perquè dicte les instruccions que si és procedent resulten necessàries per a l'execució i desenrotllament de la present orde
  
2. La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 10 de desembre de 2004.
  
 conseller d'Infraestructures i Transport,
  
JOSÉ RAMÓN GARCÍA ANTÓN